Povzetek: Dane Katalinič

**POMEMBNOST OKOLJSKIH VSEBIN V PREDŠOLSKEM OBDOBJU V KONTEKSTU TEMELJNEGA VZGOJNO – OKOLJSKEGA IZOBRAŽEVANJA**

Narava je okolje, v katerem sobiva človek. To okolje je od človeka neodvisni predmetni svet in sile, ki v njem delujejo. Prav ta svet in sile v njej so privlačevale in privlačujejo, da človek ta naravni svet opazuje in raziskuje od zgodnjega otroštva do pozne starosti iz generacije v generacijo. Predvsem ga fascinira čudovito, raznovrstno razvito življenje. Življenje rastlinskega in živalskega sveta .Človeka, ne glede na starost, navdihuje opazovanje narave. Opazovanja se učimo zelo zgodaj od rojstva naprej, in to z vsemi čuti.

Okolje, v katerem otrok živi, zelo vpliva na njegov osebnostni razvoj. Še posebej je to očitno v predšolskem obdobju, ko je čustvenost pri otrocih zelo velika in je povezanost z okoljem, v katerem živijo, pretkana s čustvenim odnosom. V predšolski vzgoji gre za vzgojo in izobraževanje ter trajnostni razvoj s ciljem vzpodbujanja didaktičnih procesov, ki bodo vplivali na postavljanje osnovnih temeljev človekove zavesti in njegovega ravnanja do okolja, v katerem živi. Prav v tem okolju otrok skuša potešiti svoje radovednosti, in to tako, da želi pridobiti osnovna spoznanja o naravi in življenju.

Spoznavanje naravnega okolja naj poteka v prijetnem ozračju z namenom privzgajanja naravnega življenjskega ritma v sožitju z naravo. To je eden od pomembnih trenutkov našega odnosa do otroka, ko otrok želi svojo radovednost udejaniti z opazovanjem, primerjanjem, preizkušanjem … Za vzgojitelje in učitelje so pomembni odgovori na naslednja vprašanja:

* Kako odreagiramo?
* Ponudimo otroku pravilen odgovor?
* Omogočimo otroku okolje in situacije za odkrivanje, raziskovanje ?

Zagotovo mora biti odgovor pravilen, če ga ne znamo, ga bomo skupaj z otrokom poiskali v virih – literaturi. Otroci potrebujejo nove situacije, nova spoznanja. Gre za spoznanja, katera želi pridobiti po aktivni poti – raziskovanju. Prav za to otroku moramo omogočiti raziskovalne situacije in aktivnosti, katerih namen je spodbujanje njegove intelektualne aktivnosti, samostojnega iskanja zvez med osvojenimi znanji in sposobnostmi.

Kaj nam nudi narava?

* Pridobivanje temeljnih znanj za življenjski trajnostni razvoj
* Okolje za kreativno, raziskovalno in kritično učenje
* Okolje kot vzgojni prostor
* Življenje v sozvočju z naravnimi zakonitostmi

Temelji okoljskega izobraževanja se začnejo graditi v predšolskem obdobju ob usvajanju okoljskih vsebin. Najpogostejše med njimi je opazovanje narave v vseh letnih časih, rastline, živali, voda in vodni viri, onesnaževalci okolja … Temeljne vzgojno – izobraževalne vsebine so naravoslovne. Narava je vzgojni prostor, v katerem zagotavljamo uresničevanje osnovnega oz. temeljnega vzgojno – okoljskega izobraževanja. V predšolski vzgoji – vrtcih ekološke vsebine povezujejo vzgojna področja v kurikulumu za vrtce. Cilji so povezani z okoljsko vzgojo v vzgojnem področju NARAVA.

Namen okoljskega izobraževanja je obogatiti se z znanjem, da si lahko usposobljen ustrezno odgovoriti na spremembe iz naravnega in družbenega sveta – okolja. To izobraževanje se začne v vrtcu in je posebej poudarjeno v programu Ekošola.